ઉત્તરપ્રદેશમાં ૯૦૭૪૧ જેટલાં મતદાન કેન્દ્રો અને ૧૪૭૧૪૮ જેટલાં બૂથ પર લોકો નિષ્પક્ષ અને નિર્ભયતાપૂર્વક મતદાન કરી શકે તે માટે ચૂંટણીપંચ સજ્જ છે. કેન્દ્ર સરકારે ૧૦૦૦ જેટલી અર્ધ સૈનિક દળોની કંપનીઓ આપી છે. કાયદો અને વ્યવસ્થા જળવાય તે માટે સુરક્ષાનો ચાંપતો બંદોબસ્ત પણ જોવા મળે છે. રાજ્યમાં પાંચ હજારથી પણ વધારે વોન્ટેડ ગુનેગારો છે તેમાંથી ૨૦૦૦ જેટલા ગુંડાઓની ધરપકડ કરી લેવામાં આવી છે. તડીપાર કરાયેલાં તત્ત્વો પણ મોટી સંખ્યામાં છે. તે સ્વાભાવિક છે કે દાયકાઓથી ગુંડાગીરી-દાદાગીરી કરતાં તત્ત્વોનું જોર વધી ગયેલું હોવાથી આજે પણ ખુલ્લાં ફરતાં દબંગ તત્ત્વો, ગેરકાયદે શસ્ત્રોની હેરાફેરી અને દારૂ-નાણાંનો દુરુપયોગ સંપૂર્ણપણે અંકુશમાં લાવવો કઠિન બની રહ્યો છે.